Foglalkozásterv **Wéber Anikó Az osztály vesztese**

című könyvének feldolgozásához magyar irodalom órán 5. osztály

|  |  |
| --- | --- |
| szerző | Wéber Anikó |
| cím | Az osztály vesztese |
| évfolyam |  5. |
| tantárgy | Magyar irodalom |
| Tanár (+ iskola) | Kertész Luca ELTE Radnóti Miklós Gyakorlóiskola |
| Segédanyagok típusai | Óravázlatok (5 órára lebontva) |
| Kapcsolódó linkek | <https://www.pagony.hu/mi-van-a-depresszio-onsebzes-es-szuicid-gondolatok-mogott>[http://www.oszta HYPERLINK "http://www.osztalyfonok.hu/cikk.php?id=1760"lyfonok.hu/cikk.php?id=1760](http://www.osztalyfonok.hu/cikk.php?id=1760)<http://hintafa.blog.hu/2016/11/26/weber_aniko_az_osztaly_vesztese> |
| Tantárgyi kapcsolódási területek | Dráma, erkölcstan/etika, osztályfőnöki óra |

A gyerekeknek önállóan kell elolvasniuk otthon a művet.

1. óra:

Elkészítjük az osztály adatlapját a regény alapján. Milyen információkat ad meg a mű? (pl.: hányadik osztály, létszám, tagok, tanárok, ülésrend…) Mik azok, amelyeket ki tudunk következtetni? (pl.: Hol van az iskola? Iskola jellemzői, környezete, benne az osztály helye…) Hogyan képzeljük el mindazt, ami a regényből nem derül ki?

Elkészítjük ezek alapján a saját osztályunk adatlapját – megállapodunk a konkrétumokban, de ezen túl mindenki feltüntetheti rajta mindazt, amit fontosnak talál az osztályban, iskolában.

2. óra:

A főszereplők jellemzése

Csoportalakítás: a könyvet használva egy-egy jellemző szó alapján fel kell ismerni a szereplőt, majd meg kell találni a többieket, akik szintén ehhez a szereplőhöz tartoznak. Kiscsoportos egyeztetés: hogyan kapcsolódnak a fogalmak az adott szereplőhöz?

Kristóf: sárkány, rajzfüzet, fáramászás

Domi: kakaóscsiga, Micimackó-test, Dik more színesfém!, dicséret

Feri: jó tanuló, sovány, tablókép, 11-es, a legmagányosabb szám

Fanni: gyönyörű dallam, hegedű, epres testpermet

Anti: Rodác, néma varázsló, logopédia

Csaba: betonherceg, Csepel bringa, L.P.S., a tudás vára és a mocsár

Áron: albiváltás, cigány, harc és bátorság

Lili: borsófőzelék, Felelsz vagy mersz?, London, holdkő

Bálint: láthatatlanság, bujkálás a WC-ben, Dénes, a báty

Balázs: hörcsögfej, Minion-maszk, szülői értekezlet, gúnyolódás

Miután a gyerekek a megadott szavak alapján felismerték a szereplőket és csoportot alakítottak, vizuálisan is megjelenítik a szereplőket egy-egy plakáton. A plakát két részből áll: egy „nyitott” és egy „zárt” részből – az egyik a szereplőnek az az oldala, amelyet megmutat a többieknek, a másik pedig az, amit elrejt (vagy szeretne elrejteni) a külvilág elől.

A csoportok bemutatják a többieknek a szereplőiket. A plakátokat kitesszük a falra.

3. óra:

Ami a szívedet nyomja - Svéd gyerekversek: Gyereknek lenni azért rossz, Barátság, Szerelem, Pufi, Ha volna apukám, Van hozzá közöd?

Hogyan tudjátok a verseket a műhöz kapcsolni – témák, szereplők, látásmódok, problémák, viszonyok stb.

A szereplőket ábrázoló plakátok alapján: Melyik szereplő miért lehetne az osztály vesztese? – Egyes szám első személyben fogalmazták meg egy Minion-maszk mögé bújva, amit az egyik fiú rajzolt.

4. óra:

Kinek mit jelent a sötétség? Mi mindent jelenthet a sötétség? Egyéni gyűjtés, gondolkodás, megfogalmazás, közös beszélgetés. Nektek mit jelent a sötétség?

Páros munka:

Melyik szereplőre ismertek rá?

* Jól emlékezett az első iskolai napra, amikor hétéves volt. Egy nagy, csempés, sötét épületbe vezették be húsz másik gyerekkel. Kézen fogva kellett járniuk a folyosón, és betanították nekik, hogy mindenkinek köszönjenek nagyot: Jóóó napot kíí-váá-nok!
* Ahogy haladt, érezte a veszélyt. Mégsem félt. Bízott a varázserejében. Végigment egy kacskaringós sötét folyosón, majd egy megvilágított terembe lépett.
* Összeszorította a fogát, nem nyitotta ki a szemét, és szerette volna, ha a füle is olyan valami lenne, amit be lehet csukni, hogy ne hallja, ahogy apa ordít, a háttérben Anna sír, anya kiabál valamit, aztán csattanás, és mindenki elhallgat.
* Ismét belepislogott a sötétbe. Nem értette, korábban miért félt ennyire tőle. Most inkább úgy érezte, a sötétség lehetőség.
* A sarkon egy fekete kocsi állt, és ahogy elhaladt mellette, az autó is elindult. A benne ülő két sötét alak elkezdte őt követni…
* Hirtelen nagyon magányosnak érezte magát. Úgy, mint aki nem csak a kihalt folyosón, de az egész iskolában egyedül van. Mint akkor, amikor lement a nap, anya lekapcsolta a villanyt, és ő teljesen egyedül maradt a sötétben éjszaka. Sőt, az egész világon!
* Mintha lenyelte volna egy hatalmas szörny, és most a gyomrában ébredne fel. Mindenütt sötétség és ijesztő csend honolt.
* Sötétedett, amikor az iskola elé ért. Az udvar felől közelített, és a hátsó ajtón surrant be.
* Kit érdekel Sára néni, ha egyszer dicséretet kaphatott volna! Megint úgy érezte, hogy egy sötét pincében ül. A hangok egyre távolibbak voltak, a fények egyre gyengébbek.
* Száguldott a birodalma felé. A szabadba. Az udvaron már senki nem volt. Csak üres várak, sötét barlangok. Befutott az egyikbe, és hagyta, hogy elnyelje a sötétség. Mintha ráborult volna egy hatalmas, meleg takaró.

Melyik szereplő maradt ki? Számára mit jelenthet a sötétség?

5. óra:
Mitől lesz valaki vesztes? Mitől lesznek a mű szereplői lehetséges vesztesek? mi a fontosabb: amit éreznek vagy amit a többiek gondolnak róluk?

1 év múlva: nézzünk meg jeleneteket: Mi van a szereplőkkel 1 év múlva?

Írj levelet valamelyik szereplőnek!